## Educació presentarà un recurs de reposició a la mesura cautelar del TSJ sobre les plantilles docents

*** La Conselleria considera que les instruccions del curs 24-25 introduïxen les millores necessàries en l’àmbit educatiu, especialment entre l’alumnat amb necessitats especials i de 0-3 anys
* La directora general de Personal Docent, Sonia Sancho, reitera la voluntat de la Conselleria d’iniciar amb els sindicats un procés de negociació per a elaborar una nova orde de plantilles**

La Conselleria d’Educació, Cultura, Universitats i Ocupació presentarà un recurs de reposició a la mesura cautelar del TSJ de la Comunitat Valenciana sobre les plantilles docents.

Així ho ha traslladat la directora general de Personal Docent, Sonia Sancho, als sindicats en la reunió de la Mesa Sectorial celebrada este dimarts. Sancho ha explicat que la decisió de presentar el recurs s’ha pres en considerar que les instruccions de plantilles del curs 2024-2025 introduïxen millores necessàries en l’àmbit educatiu, especialment entre l’alumnat amb necessitats especials i de 0-3 anys, a més de dur a terme una redistribució dels recursos.

La directora general ha recordat que en este moment el que hi ha és una mesura cautelar, i ha assenyalat que la Conselleria d’Educació “acatarà les decisions judicials definitives, com ja s’ha dit en altres ocasions”.

Sonia Sancho ha recordat, així mateix, la voluntat de la Conselleria d’iniciar amb els sindicats un procés de negociació per a elaborar una nova orde de plantilles, i s’ha compromés a traslladar-los la informació de manera regular.

Fecha: 24/09/2024